钦定古今图书集成/历象汇编/庶征典/第171卷 > 王充论衡 > 《为太原李说尚书进白兔状》前人
## 钦定古今图书集成/历象汇编/庶征典/第171卷 > 王充论衡 > 《为太原李说尚书进白兔状》前人

右臣得岚州刺史赵挺六月二十九日状称，岚州合
河县太平乡大庆村收获前件白兔，差行官李希林
送到者。臣谨按《瑞应图》曰：“白兔寿千年，满五百则色
白。”又曰：“王者恩加耆老，则白兔见。”臣伏以白为正色，
兔实仁兽，来皆有为，出必以时。伏惟陛下圣寿无疆，
神功不宰。是故太阴精魄，降以为瑞。皓质玉立，素毛
霜垂。清明不让于殷狼，皎洁可齐于周鹿。况村为大
庆，乡号太平，无为而成，不索而得。协元符之一气，彰
皇德于千龄。虽标中瑞之科，实应太庙之曲。臣忝守
藩镇，睹兹休祥，无任《忭跃欢庆之至》。